b'\n_START_ARTICLE_\nHermeneuttinen menetelm\xc3\xa4\n_START_PARAGRAPH_\nHermeneuttinen menetelm\xc3\xa4 on hermeneutiikan l\xc3\xa4ht\xc3\xb6kohta. Menetelm\xc3\xa4ll\xc3\xa4 pyrit\xc3\xa4\xc3\xa4n ymm\xc3\xa4rt\xc3\xa4m\xc3\xa4\xc3\xa4n ja tulkitsemaan ihmisen toimintaa, kulttuuria tai teksti\xc3\xa4 ja selvitt\xc3\xa4m\xc3\xa4\xc3\xa4n merkityksi\xc3\xa4. Hermeneuttista menetelm\xc3\xa4\xc3\xa4 k\xc3\xa4ytet\xc3\xa4\xc3\xa4n humanistisissa tieteiss\xc3\xa4 ja yhteiskuntatieteiss\xc3\xa4. K\xc3\xa4sitteell\xc3\xa4 hermeneuttinen keh\xc3\xa4 kuvataan sit\xc3\xa4, kuinka totuutta jatkuvasti l\xc3\xa4hestyt\xc3\xa4\xc3\xa4n. Hermeneutikkojen mukaan menetelm\xc3\xa4 noudattaa tieteen menetelm\xc3\xa4\xc3\xa4, koska sen tulosten totuudenmukaisuutta voidaan arvioida julkisesti.\n_START_SECTION_\nHermeneuttinen keh\xc3\xa4\n_START_PARAGRAPH_\nHermeneutiikan keskeisimpi\xc3\xa4 k\xc3\xa4sitteit\xc3\xa4 on hermeneuttinen keh\xc3\xa4. Teoksessa Hermeneuttisen pedagogiikan p\xc3\xa4\xc3\xa4suuntaukset Pauli Siljander kertoo kolmesta eri merkityksest\xc3\xa4, joissa hermeneuttisen keh\xc3\xa4n k\xc3\xa4sitett\xc3\xa4 voidaan k\xc3\xa4ytt\xc3\xa4\xc3\xa4. Ensimm\xc3\xa4inen liittyy tiedonmuodostamisen tapahtumasarjaan ja tulee esiin siten, ett\xc3\xa4 tiedonmuodostuksella ei voi olla mit\xc3\xa4\xc3\xa4n varsinaista alkua. Voidaan k\xc3\xa4ytt\xc3\xa4\xc3\xa4 k\xc3\xa4sitett\xc3\xa4 esiymm\xc3\xa4rrys, jonka t\xc3\xa4ytyy aina olla kaiken uuden ymm\xc3\xa4rt\xc3\xa4misen taustalla. Esiymm\xc3\xa4rrys muuttuu ja korjautuu ymm\xc3\xa4rt\xc3\xa4misen ja tulkinnan edetess\xc3\xa4. Se ei kuitenkaan muutu t\xc3\xa4ysin, vaan s\xc3\xa4ilytt\xc3\xa4\xc3\xa4 kosketuksen aikaisempaan. Hermeneuttista keh\xc3\xa4\xc3\xa4 voidaan kutsua my\xc3\xb6s hermeneuttiseksi spiraaliksi eli kierteeksi eteenp\xc3\xa4in p\xc3\xa4\xc3\xa4semisen mahdollisuuden vuoksi._NEWLINE_Toinen hermeneuttisen keh\xc3\xa4n merkitys on ymm\xc3\xa4rt\xc3\xa4\xc3\xa4 se osien ja kokonaisuuden tulkinnan kautta. Esimerkiksi teksti\xc3\xa4 tulkittaessa sen osia ei voi ymm\xc3\xa4rt\xc3\xa4\xc3\xa4 ilman kokonaisuutta, mutta osien tulkinta vaikuttaa kokonaisuuden tulkintaan. Keh\xc3\xa4 etenee osien ja kokonaisuuden v\xc3\xa4lisen\xc3\xa4 dialektisena suhteena. Hermeneutikko Hans-Georg Gadamer totesi ajatuksen, jonka mukaan kokonaisuus m\xc3\xa4\xc3\xa4ritt\xc3\xa4\xc3\xa4 osia ja osat puolestaan kokonaisuutta, olevan per\xc3\xa4isin jo antiikin Kreikan ajalta. _NEWLINE_Hermeneuttisella keh\xc3\xa4ll\xc3\xa4 on viel\xc3\xa4 kolmas merkitys, joka liittyy l\xc3\xa4heisesti kahteen edelliseen. T\xc3\xa4m\xc3\xa4 on tulkintojen ja k\xc3\xa4sitteenm\xc3\xa4\xc3\xa4rittelyn keskener\xc3\xa4isyys. T\xc3\xa4ll\xc3\xb6in k\xc3\xa4sitteit\xc3\xa4 ei voi tarkasti m\xc3\xa4\xc3\xa4ritell\xc3\xa4 ennen tutkimusta, vaan tutkimus voi osaltaan johtaa k\xc3\xa4sitteiden m\xc3\xa4\xc3\xa4ritelmien muuttamiseen. Tutkimuksen edetess\xc3\xa4 tutkija pyrkii kyseenalaistamaan omia ennakkok\xc3\xa4sityksi\xc3\xa4\xc3\xa4n ja korjaamaan niit\xc3\xa4. T\xc3\xa4m\xc3\xa4n ajatuksen mukaan t\xc3\xa4sm\xc3\xa4llist\xc3\xa4 tutkimuksen kulun ennakkosuunnittelua ja k\xc3\xa4sitteenm\xc3\xa4\xc3\xa4rittely\xc3\xa4 painottava m\xc3\xa4\xc3\xa4r\xc3\xa4llinen tutkimus ja merkityksi\xc3\xa4 selvitt\xc3\xa4m\xc3\xa4\xc3\xa4n pyrkiv\xc3\xa4 laadullinen tutkimus voivat olla toisiaan t\xc3\xa4ydent\xc3\xa4vi\xc3\xa4 tutkimustapoja.'